50. schôdza NR SR - 2.deň - B. popoludní
Dátum: 2015-04-24
Poslanec: Lipšic, Daniel (-)
Druh vystúpenia: Vystúpenie v rozprave

26. Pán predseda, je mi ľúto aj tejto vašej poslednej poznámky, pretože, pretože... (Reakcie z pléna.) Pretože za bývalého funkčného obdobia podpredseda Národnej rady Robert Fico sa dva roky nezúčastnil vedenia schôdzí. (Reakcie z pléna.) Nie dva týždne, ale dva roky. (Potlesk.) Ale dva roky. (Reakcie z pléna.) A u nás stále tie dva roky, tie dva roky sú dlhšie ako dva týždne. Čiže som prekvapený, že ste sa znovu, vôbec znovu uchýlili k tomuto komentáru. (Reakcie z pléna.) Ja vám nič nebránim, len hovorím svoj názor. Každý si hovorí v princípe, čo uzná za vhodné, len by bolo dobré mať aspoň trošku pamäťovú stopu. Ja by som zosumarizoval dôvody odvolania ministra zdravotníctva Čisláka a zdá sa mi, že je príhodné, že rokujeme o tom po schôdzi, ktorá sa týkala Váhostavu, lebo ako som už zmienil, tak práve prepojenie jedného zo sponzorov SMER-u Juraja Širokého na naše zdravotníctvo, toto prepojenie je zničujúce. Pán Čislák prišiel do funkcie po kauze piešťanského cétečka na konci minulého roku a po kauze stravovacích tendrov v štyroch kľúčových štátnych nemocniciach. Od neho existovalo očakávanie, že príde a bude tieto kauzy riešiť. Jeho pôsobenie krátke vo funkcii ministra zdravotníctva však preukázalo pravý opak. To znamená, že jeho hlavným zámerom, jeho hlavným cieľom v pozícii ministra zdravotníctva je tieto kauzy zamiesť pod koberec. Dôvody jeho odvolania veľmi presne a exaktne ukazujú, akými krokmi to robí. Po prvé, osoba zodpovedná za tieto tendre aj za cétečko bol šéf úradu ministerstva zdravotníctva pán Senčák. Tento bol po tlaku verejnosti odvolaný z funkcie šéfa úradu a zároveň bol nominovaný a vymenovaný do funkcie námestníka Úradu pre dohľad nad zdravotnou starostlivosťou. To nie je facka opozícii, to je facka tým tisícom ľuďom, a myslím, že státisícom, ktorí boli znepokojení a znechutení po kauze piešťanského cétečka. To je facka všetkým slušným lekárom a všetkým zdravotným sestrám, ktorí pracujú v podmienkach, v akých pracujú, aj vďaka tomu, aká je korupcia a tendre a rozkrádanie v zdravotníctve. Pani ministerka Zvolenská, ktorá bola šéfka rezortu a podľa vašej mienky ukázala politickú kultúru, že z funkcie odišla, sa pripravuje na lukratívne miesto v Bruseli, kde jej príjem bude pravdepodobne niekoľkonásobne vyšší ako príjem ministerský. To je podľa vašej mienky súčasť politickej kultúry? Prebieha vyšetrovanie, ktorého zrejme veľkým zámerom je zamiesť kauzu pod koberec aj trestnoprávne, a počas prebiehajúceho vyšetrovania váš minister, ktorý mal prísť kauzy preveriť, tvrdí o nich, že sú pseudokauzy. To je jeho presné vyjadrenie. Tvrdí, že kauza cétečka je pseudokauza, aj to je výsmech ľuďom, verejnosti, pacientom, lekárom a zdravotným sestrám. Pán minister Čislák sám sľúbil po nastúpení do funkcie, že zmení spôsob kreovania správnych rád v neziskových organizáciách, ktorými sú mnohé nemocnice. Dal ponuku tretiemu sektoru a samospráve, aby nominovali do správnych rád svojich nominantov. Čo sa udialo? Napriek tomu, že v Piešťanoch nominácie boli, pán minister Čislák vymenoval tých istých ľudí do správnej rady, ako ich menoval v novembri. Porušil svoje vlastné slovo, aby bolo znemožnené transparentné vyšetrovanie kauzy cétečka. To sú konkrétne kroky za niekoľko mesiacov vo funkcii, ktoré evidentne smerujú k tomu, že hlavným zámerom, hlavným smerom, ak chcete, ministra Čisláka je zametať kauzy pod koberec. (Ruch v sále. Odmlčanie sa rečníka.) Pellegrini, Peter, predseda NR SR 27. Poprosím o kľud v rokovacej sále, aby mohol pán poslanec Lipšic pokračovať vo svojom vystúpení. Lipšic, Daniel, poslanec NR SR 28. Pán poslanec, kľudne choďte si dať kávičku, nie je problém. Rovnako to bolo pri stravovacom tendri, kde boli formálne odvolaní riaditelia štyroch nemocníc, troch nemocníc, pardon, jeden už bol odvolaný predtým, ale boli posunutí na funkcie námestníkov, zostali mnohí v rovnakých kanceláriách, to bolo riešenie kauzy stravovacieho tendra. Pri žilinskej nemocnici sa preukázalo, že minister zdravotníctva Čislák je v princípe len vykonávateľom pokynov niekoho iného. Napriek škandálom žilinskej nemocnice, napriek tomu, že pred niekoľkými rokmi tam robil istý kotolník plán ozdravenia za 10-tisíc eur, čo išlo tiež z verejných zdrojov, bol riaditeľ nemocnice sústavne obhajovaný ministerstvom zdravotníctva, až keď to už nepretieklo v Žiline, keď napodávali výpovede zdravotné sestry a lekári, a vtedy musel premiér prinútiť ministra, aby odvolal riaditeľa žilinskej nemocnice. Tomu sa nehovorí svojprávny minister. A v dôvodovej správe sú uvedené konkrétne citácie predstaviteľov rezortu, len pár dní pred tým, ako bol odvolaný šéf žilinskej nemocnice, ako sú s ním spokojní a nevidia dôvod na jeho odvolanie. Ale teraz sa vrátim trochu naspäť k tomu, čo bolo aj predmetom predchádzajúcej schôdze, a to je prepojenie oligarchov a politiky a zdravotníctva. A ja som to spomínal, spomínal to pán poslanec Muňko v úvode. To, že došlo k zlúčeniu poisťovne Dôvera a Apollo a že si mohli vytiahnuť poisťovne 450 mil. cez zisk, cez negatívny goodwill a precenenie, špekulatívne, majetku, bolo dôsledok vášho zákona, ktorý ste prijali v tejto snemovni a ktorým ste povedali, že sa poistný kmeň prevádza formálne bezodplatne. Týmto spôsobom sa prevádzalo pri zlučovaní poisťovní len Apollo za 150 mil., ale nacenili si, že reálna hodnota je 600 mil. Tým vznikol ten negatívny goodwill, ktorý si potom cez zisk vytiahli spoločníci Dôvery na Cyprus. A váš štátny tajomník ministerstva financií pán Kažimír v tom čase im posvätil, že to bude bez daní. Že to nezdania. Máte pocit, že pán Široký, ktorý má fifty-fifty na Dôvere, by nevedel odškodniť živnostníkov zo svojho majetku vo Váhostave? Koľko je polovica zo 450 mil.? 225 mil. To je konkrétna vec. Spomínal som ďalší príbeh, a dúfam, že sa k nemu vyjadrí aj pán poslanec Raši. Falck. Príbeh Falcku považujem za štátne výpalníctvo. Skutočnosť, že Falck musel previesť polovicu svojho obchodného podielu na novozélandské schránky s rovnakou adresou a s rovnakým správcom, ako majú schránky Váhostavu Juraja Širokého, považujem za škandalózne. Tento princíp funguje, a hovorím to s plnou vážnosťou, v zločineckých štruktúrach. Buď niečo urobíš, alebo budeme ťa sankcionovať. Dánsky Falck previedol polovicu svojho obchodného podielu, zisková firma, na neznáme novozélandské schránky Juraja Širokého, aby mohol pokračovať v licenciách a dostal ich ešte o niekoľko viac. Vám sa to zdá byť normálne? Ja som svojho času, keď bola kauza cétečka, spomenul, že najperfídnejšia sa mi zdá byť korupcia kradnutia v zdravotníctve. Pretože ide o ľudský život a zdravie. Niektorí moji príliš horliví kolegovia z opozície tvrdili, že tým som obhajoval korupciu v iných oblastiach. Nie, korupcia je všade zlá. Všade zlá. Ale v tom zdravotníctve, kde je to priame prepojenie na ľudský život a zdravie, tam sa mi zdá byť najperfídnejšia. Aké musia mať svedomie ľudia, ktorí kradnú v slovenskom zdravotníctve, rozkrádajú slovenské zdravotníctvo, keď vidia, aké to má dopady na ľudské životy a zdravie. Ako sa môžu pozrieť do zrkadla ráno, večer, kedykoľvek? Ja si myslím, že tých dôvodov na odvolanie ministra Čisláka je pomerne veľa, a myslím, že si túto diskusiu zaslúžia. Tie tisíce ľudí, ktorí boli na námestiach v novembri minulého roku, v zime, v Bratislave, v Košiciach, tie stovky tisícov, ktorých nahnevala kauza cétečka a očakávali oprávnene a legitímne, že sa bude riešiť, že budú aj vinníci, že budú aj potrestaní, že bude aj trestnoprávna koncovka. A deje sa pravý opak. A my sme im sľúbili teda na námestiach, že tú kauzu nenecháme len tak zapadnúť ako stovky predchádzajúcich. A preto si myslím, že je našou povinnosťou na tejto schôdzi byť, hovoriť o tom a nenechať to zapadnúť prachom. Ďakujem veľmi pekne.